*Projekts*

**Informatīvais ziņojums**

**“Par attīstības sadarbībai paredzētā finansējuma palielināšanu 2021. – 2025.gadā”**

Informatīvais ziņojums “Par attīstības sadarbībai paredzētā finansējuma palielināšanu 2021. - 2025. gadā” (turpmāk – Informatīvais ziņojums) ir izstrādāts, pamatojoties uz Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 219.uzdevuma 1. pasākumu un ņemot vērā ANO Dienaskārtību ilgtspējīgai attīstītībai 2030 un Latvijas kā Eiropas Savienības (turpmāk – ES) dalībvalsts saistības, līdzšinējos izvērtējumus par Latvijas attīstības sadarbības politikas īstenošanu, t.sk. informatīvo ziņojumu "Par Attīstības sadarbības politikas pamatnostādņu 2016. - 2020. gadam” īstenošanas starpposma novērtējumu[[1]](#footnote-1). Informatīvais ziņojums ņem vērā, ka 2020.gada laikā tiks izstrādātas attīstības sadarbības politikas pamatnostādnes laika periodam līdz 2025.gadam, kurās tiks noteiktas Latvijas attīstības palīdzības ģeogrāfiskās un tematiskās prioritātes un palīdzības sniegšanas mehānismi.

Informatīvā ziņojuma mērķis ir piedāvāt modeļus Latvijas divpusējās attīstības sadarbības finansējuma palielināšanai, ņemot vērā nepieciešamību ievērot Latvijas apņemšanos līdz 2030. gadam palielināt oficiālās attīstības palīdzības (turpmāk – OAP) apjomus līdz 0.33% no nacionālā kopienākuma (turpmāk – NKI). Informatīvais ziņojums pamato, kā finansējuma palielināšana divpusējai attīstības palīdzībai veicinātu Latvijas kā donorvalsts redzamību un paredzamību, ļautu pilnvērtīgāk izmantot Latvijā pieejamo ekspertīzi un risinājumus ilgtspējīgas palīdzības nodrošināšanā, kā arī sniegtu jaunas iespējas Latvijas valsts institūcijām, pilsoniskajai sabiedrībai un privātajam sektoram, kas iesaistīti attīstības sadarbības projektu īstenošanā. Informatīvajā ziņojumā argumentēts, ka Latvijas ieguldījums attīstības sadarbībā ir nepietiekams un nepieciešamība palielināt tai atvēlēto finansējumu kļūs arvien akūtāka, jo īpaši ņemot vērā Latvijas izvirzīto mērķi tikt ievēlētai par ANO Drošības padomes nepastāvīgo locekli 2026. - 2027. gadā. Šobrīd Latvija atpaliek no nacionālā līmenī izvirzītajiem attīstības sadarbības finansējuma mērķiem. Ja netiks pieņemts lēmums par mērķtiecīgu un pakāpenisku finansējuma palielināšanu attīstības sadarbībai, būs apdraudēta oficiālās attīstības palīdzības saistību izpilde 2030. gadā.

**Ārlietu ministrija rekomendē laika periodā no 2021. līdz 2025. gadam pakāpeniski palielināt Latvijas OAP līdz 0.19% no NKI un pakāpeniski palielināt Ārlietu ministrijas budžeta programmā “Attīstības sadarbības projekti un starptautiskā palīdzība” pieejamo finansējumu līdz 7% no Latvijas OAP.**

1. **Latvijas oficiālās attīstības palīdzības saistības**

2019. gadā apritēja 15 gadi kopš Latvijas pievienojās ES un līdz ar to no palīdzības saņēmējas kļuva par donorvalsti ar noteiktām starptautiskām saistībām globālās attīstības veicināšanā un palīdzības sniegšanā attīstības valstīm.

Latvijas ieguldījums attīstības sadarbībā ir nepietiekams. Konsekventā starptautisko saistību un nacionāli uzstādīto mērķu neizpilde un apņemšanās trūkums palielināt finansējumu attīstības sadarbībai mazina ticamību Latvijas nodomiem sniegt ieguldījumu globālajā attīstībā. Šī jautājuma aktualitāte tuvākajos gados tikai pieaugs, īpaši ņemot vērā Latvijas izvirzīto kandidatūru ANO Drošības padomes nepastāvīgo locekļu 2025. gada vēlēšanās uz 2026. - 2027. gada termiņu, jo daudzām no attīstības valstīm būtisks apsvērums balsojumā ir kandidātvalstu sniegtais atbalsts konkrētajā valstī.

Šobrīd galvenais ietvardokuments globālās attīstības jomā ir 2015. gadā ANO Ģenerālajā asamblejā apstiprinātā Dienaskārtība 2030, kas nosaka 17 ilgtspējīgas attīstības mērķus (turpmāk – IAM) un 169 apakšmērķus, kas sasniedzami, lai pasaulē mazinātos nabadzība un pasaules attīstība būtu ilgtspējīga.[[2]](#footnote-2) Papildus saturiskiem mērķiem Dienaskārtībā 2030 un tajā pašā gadā ANO apstiprinātajā Adisabebas Rīcības programmā par finansējumu attīstībai iekļautas apņemšanās izpildīt daudzu attīstīto valstu uzņemtās saistības, atvēlot OAP 0.7% no NKI.

2015. gadāES un tās dalībvalstis atkārtoti apstiprināja kolektīvo apņemšanos līdz 2030. gadam attīstības palīdzībai veltīt 0.7% no NKI, tajā skaitā 0.15 – 0.20% no NKI novirzot vismazāk attīstītajām valstīm (*least developed countries;* turpmāk – VAV), kas atspoguļojas arī Adisabebas Rīcības programmā. **Latvijai attiecīgi līdz 2030. gadam attīstības sadarbībai jātiecas atvēlēt 0.33% no NKI**, kā arī 0.15 – 0.20% no OAP/NKI jānovirza VAV (turpmāk – 2030 mērķis).[[3]](#footnote-3)

Tiecoties sasniegt 2030 mērķi, Latvijas Attīstības sadarbības politikas pamatnostādnēs 2016. - 2020. gadam (turpmāk – Pamatnostādnes 2016 – 2020) ir izvirzīts mērķis līdz 2020. gadam palielināt Latvijas OAP līdz 0.17% no NKI (turpmāk – 2020 mērķis). Vēl neapstiprinātie dati liecina, ka **2018. gadā Latvijas OAP bija 0.1% no NKI**. **2020. gadā netiks sasniegti izvirzītie attīstības sadarbības finansēšanas mērķi un ir arī apdraudēta 2030 mērķa sasniegšana.**

Saistību neizpilde neparedz sankcijas, bet negatīvi ietekmē donoru un to politiku ticamību. No donoriem, kas ziņojuši OECD par sniegto OAP, 2017. - 2018. gadā tikai Apvienotie Arābu Emirāti, Apvienotā Karaliste, Dānija, Luksemburga, Norvēģija, Turcija, Zviedrija sasniedza 0.7% mērķi.[[4]](#footnote-4) Vidējais OECD/DAC dalībvalsts rādītājs ir 0.31%, savukārt vidējais DAC-ES dalībvalsts rādītājs ir 0.47%.[[5]](#footnote-5) Latvija nav vienīgā, kas saskaras ar grūtībām izpildīt savus attīstības palīdzības finansējuma mērķus, tomēr Latvijas gadījums ir citādāks. Latvija jau izsenis attīstības sadarbībā ir bijusi “iedzinēja” lomā. 15 gadu laikā Latvija vairākkārt ir izvirzījusi mērķi palielināt finansējumu attīstības sadarbībai, lai izpildītu vai vismaz tuvotos OAP mērķu izpildei, kas izrietējušas no ES ietvaros apstiprinātajām saistībām. Līdz šim neviens no izvirzītajiem attīstības sadarbības finansējuma mērķiem nav sasniegts.[[6]](#footnote-6) Latvijas OAP rādītāji gan procentuāli, gan absolūtos skaitļos ir vieni no mazākajiem ES dalībvalstu vidū (2018. gadā 0.1% bija vēl tikai Horvātijai[[7]](#footnote-7)).

\**Avots:* *2019. gada ziņojums Eiropadomei par ES attīstības palīdzības mērķiem – Padomes secinājumi (2019. gada 16. maijs)[[8]](#footnote-8)*

Latvijas OAP rādītāji un Ārlietu ministrijas (turpmāk - ĀM) pārvaldītais divpusējās attīstības sadarbības budžets ir mazākie starp Baltijas valstīm (2018. gadā Lietuvas OAP bija 0.11%, Igaunijas – 0.16%). Šādi rādītāji ne tikai negatīvi izceļ uz pārējo ES dalībvalstu fona, bet mazais finansējums attīstības sadarbībai arī liedz aktīvāk iesaistīties globālo un partnervalstu attīstības izaicinājumu risināšanā, izmantojot Latvijas pieredzi, ekspertīzi un Latvijā radītos risinājumus.

Ņemot vērā minēto, ir nepieciešams pieņemt lēmumu, kādā mērā un veidā vidējā termiņā līdz 2025. gadam tiks palielināts finansējums attīstības sadarbībai, lai virzītos uz 2030 mērķa un saistību izpildi.

1. **Latvijas oficiālā attīstības palīdzība**

OAP ir procentuālā attiecība starp valsts sniegto finansējumu attīstībai un šīs valsts NKI. Līdz ar to – jo lielāks NKI, jo lielāks finansējums jāatvēl attīstības palīdzībai. Šis ir izaicinājums daudziem donoriem. Tas nozīmē, ka palīdzības apjomi ekonomiskās izaugsmes laikā ir jākāpina, bet, pat to darot, mērķis ne vienmēr ir sasniedzams. Ekonomiskās izaugsmes laikā NKI pieaugums var “noēst” palielināto finansējumu palīdzībai un OAP procentuālais rādītājs var palikt nemainīgs vai pat samazināties. Attīstības palīdzības finansējuma palielināšanai nepieciešama sabiedrības izpratne un atbalsts[[9]](#footnote-9), politiskā griba un mērķtiecīga palīdzības plānošana.

Par **OAP ir uzskatāma resursu plūsma** uz **OAP saņēmēju sarakstā iekļautajām valstīm un teritorijām** (t.i. divpusējā palīdzība) un **daudzpusējām institūcijām** (t.i. daudzpusējā palīdzība), ko **nodrošina publiskas institūcijas**, t.sk. valsts un pašvaldības vai to padotības iestādes, un kura pēc būtības ir **koncesija** (t.i. granti un arī aizdevumi ar atvieglotiem nosacījumiem) un **veikta ar galveno mērķi veicināt attīstības valstu ekonomisko attīstību un labklājību**.[[10]](#footnote-10)

ES dalībvalstis, tajā skaitā Latvija, uzskaita valsts un pašvaldību sniegto oficiālo palīdzību, izmantojot Ekonomiskās sadarbības un attīstības organizācijas Attīstības palīdzības komitejas (turpmāk – OECD/DAC) vadlīnijas. Šo uzskaiti Latvijā veic ĀM un apkopoto informāciju detalizētā veidā katru gadu[[11]](#footnote-11) iesniedz OECD.

**2018. gadā Latvijas OAP bija 29 milj. EUR jeb 0.1% no NKI. No tā 4,1 milj. EUR (14%) bija divpusējā palīdzība un 25 milj. EUR (86%) bija daudzpusējā palīdzība**.

*\*Neapstiprinātie dati, kas iesniegti OECD*

**Latvijas OAP 2018. gadā veidoja šāds finansējums un izmaksas**[[12]](#footnote-12):

* **77% veido daļa no** **Latvijas ieguldījuma ES vispārējā budžetā** (izdevumiem, kuri veikti 4.izdevumu kategorijā) un **Latvijas iemaksas Eiropas Attīstības fondā**;
* **9% veido daļa no** **Latvijas regulārajām iemaksām starptautiskajās organizācijās**[[13]](#footnote-13) (ANO sistēmas organizācijas, Pasaules Bankas grupa u.c.);
* **2% veido ĀM budžeta programma “Attīstības sadarbības projekti un starptautiskā palīdzība”**;
* **4% veido ĀM cita divpusējā palīdzība** (t.sk. papildu iemaksas, izmaksas, kas saistāmas ar civilo ekspertu dalību misijām, u.c. atbalsts);
* **7% citu valsts un pašvaldību iestāžu *ad hoc* divpusējā palīdzība**, kā arī bēgļu un patvērumu uzņemšanas iemaksas atbilstoši OECD/DAC kritērijiem;
* 1**% veido administratīvās izmaksas**, kas saistāmas ar attīstības sadarbības politikas plānošanu un administrēšanu (primāri ĀM un FM).

Latvijas OAP jau vēsturiski ir veidojusies šāda struktūra. Daudzpusējā ieguldījuma pārsvars ir tipisks “jauniem donoriem”. Vienlaikus arī šajā jomā Latvija atpaliek no citām ES dalībvalstīm, jo Latvijai ir zemākais divpusējās palīdzības īpatsvars (14%) starp ES dalībvalstīm, kas pievienojušās ES kopš 2004. gada. ES-10 vidējais ir 32%, Lietuvai tas ir 26%, bet Igaunijai 47%.

Daudzpusējā palīdzība ir vitāli nepieciešama globālās attīstības sekmēšanā, kvalitatīvas un koordinētas palīdzības sniegšanā. Piemēram, Latvija ar daudzpusējās palīdzības instrumentiem var sniegt palīdzību un atbalstu valstīm vai reģioniem, kuros Latvijai ir ierobežota pieredze un nav klātbūtnes, kā arī atbalstīt kāda konkrēta izaicinājuma risināšanu (piemēram, atbalstīt globālus centienus dzimumu līdztiesības, mediju brīvības veicināšanā).

Daudzpusējās palīdzības kontekstā vienmēr ir sarežģītāk nodrošināt donora ieguldījuma redzamību. Situācijā, kad donors piešķir finansējumu atpazīstamai starptautiskajai organizācijai projekta īstenošanai, jārēķinās, ka attiecīgais projekts tiek identificēts ar organizāciju, kas to ievieš, nevis donoru, kas to finansē. Neskatoties uz to, atbalsts starptautiskajām organizācijām un attīstības palīdzības finansējuma novirzīšana caur tām ir svarīga daudzpusējās sistēmas uzturēšanai un koordinētas palīdzības un globālo mērķu īstenošanai.

Tomēr tieši divpusējā palīdzība, piemēram, attīstības sadarbības projekti, sniedz donoriem vislielāko redzamību, divpusējās politikas ieguvumus, kā arī iespējas pilnveidot savas attīstības sadarbības sistēmas un kopienas spējas. Ņemot vērā partnervalsts vajadzības un attīstības kontekstu, sniedzot divpusējo palīdzību donora atbildībā ir palīdzības mērķa un veidu noteikšana, atbilstošākā ieviesēja izvēle (kas nereti – un Latvijas gadījumā gandrīz vienmēr – ir donora valsts pārvaldes vai pašvaldību iestādes, kā arī pilsoniskās sabiedrības organizācijas (turpmāk – PSO), privātā sektora organizācijas). Divpusējā palīdzībā donoram ir lielāka kontrole pār finansējuma izlietošanas nosacījumiem, līdz ar to iespējams nodrošināt, ka donora ieguldījums ir arī pienācīgi izcelts un redzams. Turklāt, plānojot divpusējo attīstības palīdzību, ir plašākas iespējas veicināt sinerģijas ar drošības, tirdzniecības, ārējās ekonomikas, kā arī migrācijas politikām un to instrumentiem. Divpusējie palīdzības projekti nodrošina redzamību tieši Latvijai, kas būs būtiski, strādājot pie Latvijas ievēlēšanas ANO Drošības padomē 2025. gadā.

Lai veicinātu Latvijas kā donora redzamību un stiprinātu attīstības sadarbību kā Latvijas ārpolitikas instrumentu, jau vairākkārtēji ir aktualizēts jautājums par ĀM pārvaldītā divpusējā attīstības sadarbības budžeta palielināšanu. Šī nepieciešamība saglabājas un, tuvojoties 2030. gadam, kļūs arvien akūtāka.

1. **Ārlietu ministrijas divpusējais attīstības sadarbības budžets**

**ĀM divpusējais attīstības sadarbības budžets jau vairākus gadus stagnē**. Kopš 2017. gada tas ir 463 813 EUR, tādējādi ievērojami atpaliekot no Pamatnostādnēs nospraustajiem mērķiem. Tas ir arī būtiski mazāks nekā Igaunijas un Lietuvas ārlietu ministriju pārvaldītie attīstības sadarbības finansējuma apjomi, kas 2017. gadā attiecīgi bija 11,9 milj. EUR un 1,9 milj. EUR.[[14]](#footnote-14)

Tabula Nr.1. **Latvijas divpusējai attīstības sadarbībai piešķirtais budžets 2015. - 2019. gadā salīdzinājumā ar izvirzītajiem mērķiem**

|  |  |  |  |  |  |
| --- | --- | --- | --- | --- | --- |
|  | **2015 (bāze)** | **2016** | **2017** | **2018** | **2019** |
| **Pamatnostādnēs 2016-2020 noteiktie mērķi, EUR** | 566 000 | 592 000 | 1 092 000 | 1 592 000 | 2 092 000 |
| **Faktiskais finansējums, EUR** | 566 000 | 592 400 | 463 813 | 463 813 | 463 813 |
| **Starpība** | 0 | +400 | -628 187 | -1 128 187 | -1 628 187 |
| 0% | 0% | 57.5% | 70.9% | 77.8% |

ĀM divpusējais attīstības sadarbības finansējums tiek plānots fiskālā gada ietvaros, finansējuma sadali nosakot ikgadējos Attīstības sadarbības politikas plānos.[[15]](#footnote-15) Ar finansējumu tiek īstenoti šādi pasākumi:

* **Granta projektu konkursi:** 1) attīstības sadarbības projektu īstenošanai prioritārajās partnervalstīs (50% finansējumu paredzot PSO īstenotiem projektiem), 2) līdzfinansējuma piešķiršanai PSO īstenotajiem attīstības sadarbības un globālās izglītības projektiem, kas ieguvuši finansējumu no citiem starptautiskajiem palīdzības finansētājiem;
* **Plānā iekļautie projekti.** Attīstības sadarbības ilgtermiņa projekti atbilstoši partnervalstu izteiktajām vajadzībām un Latvijas ekspertīzei un/vai projekti, kuru īstenošanā ir piesaistīts citu donoru līdzfinansējums vismaz 50% apmērā;
* **Tiešfinansējums PSO.** Jau vairākus gadus tiešfinansējums tiek piešķirts biedrībām “Latvijas Platforma attīstības sadarbībai” (LAPAS) un “Latvijas Pašvaldību savienība”, kas aktīvi iesaistās attīstības sadarbības politikas īstenošanā un pārstāv Latviju dažādos starptautiskos attīstības sadarbības formātos;
* **Sabiedrības informēšanas pasākumi.**

Neskatoties uz nelielo apjomu, šis ir vienīgais prognozējamais attīstības sadarbības finansējums. Nevienai citai valsts vai pašvaldību institūcijai nav speciāla finansējuma attīstības sadarbības aktivitāšu īstenošanai. To īstenotās divpusējās attīstības sadarbības aktivitātes lielākoties tiek finansētas *ad hoc* veidā no iestāžu budžetiem (ir arī plānotas divpusējās aktivitātes un programmas, piemēram, valsts stipendiju piešķiršana, dalība misijās, kas arī tiek uzskaitītas OAP u.c.). Jaunām iniciatīvām iestādes nereti cenšas piesaistīt ĀM finansējumu, t.sk. piedaloties ĀM granta projektu konkursos. Tādējādi kopš 2016. gada valsts pārvaldes iestādes (t.sk. SIA, kuros lielākā daļa pieder valsts institūcijām un kas pilda publiskas funkcijas, piemēram, SIA Latvijas Lauku konsultāciju un izglītības centrs, SIA Latvijas standarts) ir īstenojušas 21 projektu ar kopēju finansējumu aptuveni 448 tūkst. EUR apmērā. ĀM augstu novērtē visu īstenotāju sniegto ieguldījumu partnervalstu attīstībā un starpvalstu attiecību stiprināšanā un ir ieinteresēta turpināt atbalstīt šādas iniciatīvas arvien augstākā kvalitātē, t.sk. veicinot iesaisti ES un citu donoru projektos.

Pēdējos gados nostiprinās Latvijas attīstības sadarbības īstenotāju interese par attīstības sadarbību un spējas īstenot attīstības sadarbības projektus. Par pieaugošo valsts un pašvaldību iestāžu, ekspertu, PSO un privātā sektora interesi un spējām, liecina pieaugošais projektu iesniegumu skaits ĀM attīstības sadarbības projektu granta konkursos un pieteikto projektu kvalitāte. Ierobežotā finansējuma dēļ granta konkursos pēdējos gados ir bijis iespējams atbalstīt tikai aptuveni 1/3 – 1/5 daļu no pieteikumiem.

**Tabula Nr. 2 Iesniegto un atbalstīto projektu skaits ĀM attīstības sadarbības granta projektu konkursos.**

|  |  |  |  |  |
| --- | --- | --- | --- | --- |
|  | **2016** | **2017** | **2018** | **2019** |
| **Iesniegto projektu skaits** | 30 | 21 | 27 | 36 |
| **Kopējā vērtība** (EUR) | 968 021 | 662 646 | 896 768 | 1 215 814 |
| **Konkursam pieejamais finansējums** (EUR) | 331 000 | 157 000 | 213 013 | 213 013 |
| **Atbalstīto projektu skaits** | 11 | 5 | 7 | 7 |

Šobrīd atvēlētais finansējums neļauj pilnībā realizēt Latvijas īstenotāju potenciālu attīstības sadarbības jomā. Esošajā situācijā tiek ierobežota pēctecība iepriekšējos gados īstenotajiem attīstības sadarbības projektiem, kā arī mērķorientētas politikas īstenošana un ilgtspējīgu rezultātu sasniegšana, kas savukārt ietekmē Latvijas kā donora paredzamību un atpazīstamību.

Finansējuma palielināšana ļautu kvalitatīvākā un ilgtspējīgākā veidā nodot attīstības valstīm Latvijas pārvaldes pieredzi un labo praksi, PSO iniciatīvas sabiedrības iesaistes jomā, privātā sektora izstrādātus risinājumus, piemēram e-pārvaldes un tīro tehnoloģiju jomā. Tādējādi Latvija sniegtu pieaugošu ieguldījumu attīstības valstu labklājības veicināšanā, partnervalstu uzņēmējdarbības vides uzlabošanā, kā arī palīdzētu attīstības valstīm pielāgoties laikmeta digitālajām un klimata pārmaiņām, cita starpā piedāvājot Latvijā izstrādātus risinājumus. Privātajam sektoram, aktīvi iesaistoties attīstības sadarbības projektu īstenošanā, tā būtu iespēja iepazīstināt ar savām tehnoloģijām un pieejām un potenciāli arī rast jaunas eksporta iespējas.

Finansējuma palielināšana ļautu īstenot ilgtermiņa aktivitātes, stiprināt rezultātu ilgtspēju un aktīvāku sadarbību ar citiem donoriem. Pieaugot īstenotāju pieredzei divpusējās attīstības sadarbības projektu ieviešanā, palielinātos arī Latvijas ekspertu, PSO, privātā sektora spējas iesaistīties citu donoru projektos, t.sk. ES un citu starptautisko organizāciju finansēto projektu īstenošanā.

Papildu resursu atvēlēšana dotu iespēju arī plānveidīgi sniegt humāno palīdzību iedzīvotājiem, kurus skar ieilgušas humānās krīzes, kā arī ļautu operatīvāk reaģēt jaunu krīžu gadījumā (piemēram, uz dabas katastrofām). Latvijā humānās palīdzības sniegšanai joprojām nav atvēlēta atsevišķa budžeta līnija un netiek paredzēts ikgadējs pastāvīgs finansējums, tādēļ Latvija nodrošina humāno palīdzību *ad hoc* un visbiežāk tā tiek nodrošināta no budžeta programmas “Līdzekļi neparedzētiem gadījumiem”.

Sniedzot lielāku ieguldījumu Latvijas partnervalstu attīstībā un globālu izaicinājumu risināšanā, Latvija apliecinātu apņēmību pildīt starptautiskās saistības un savu līdzatbildību miera, drošības un ilgtspējīgas attīstības pasaulē veicināšanā. Tas arī radītu pozitīvus priekšnoteikumus Latvijas kandidēšanai uz ANO Drošības Padomes nepastāvīgā locekļa vietu.

1. **Modeļi Latvijas OAP palielināšanai**

Latvijas NKI 2018. gadā bija 28 649 milj. EUR.[[16]](#footnote-16) Ņemot vērā, ka Latvija šajā gadā sniedza palīdzību 29 milj. EUR apmērā, tās OAP bija 0.1% no NKI.[[17]](#footnote-17) Ja Latvija jau 2018. gadā būtu sasniegusi 2030 mērķi (0.33% no NKI), sniegtā palīdzība būtu trīs reizes lielāka – aptuveni 96,6 milj. EUR.

Pozitīvas ekonomiskās izaugsmes laikā oficiālās attīstības palīdzības apjomi būtu jāpalielina arī tāpēc, ka pretējā gadījumā OAP procentuālajā izteiksmē samazināsies kā tas noticis 2018. gadā.

**Tabula Nr. 3. Latvijas OAP – mērķi, faktiskais izpildījums un prognozes aktuālajā plānošanas periodā (2016 -2020)**

|  |  |  |  |  |  |
| --- | --- | --- | --- | --- | --- |
|  | **2016** | **2017** | **2018** | **2019** | **2020** |
| **NKI (milj. EUR)** | 25 102[[18]](#footnote-18) | 26 846[[19]](#footnote-19) | 28 649[[20]](#footnote-20) | *31 185[[21]](#footnote-21)* | *32 925[[22]](#footnote-22)* |
| **0.01% izteikts milj. EUR** | 2,51 | 2,68 | 2,86 | *(3,12)* | *(3,29)* |
| **OAP/NKI% mērķis Pamatnostādnēs 2016 - 2020** | 0.09 | 0.1 | 0.12 | 0.14 | 0.17 |
| **OAP milj. EUR mērķis** | 22,59 | 26,85 | *34,38* | *(43,66)* | *(55,97)* |
| **OAP/NKI% faktiskais** | **0.11** | **0.11** | **0.1** | *0.096* | *0.094* |
| **OAP milj. EUR** | **27,3** | **28,3** | **29,1** | *(30)[[23]](#footnote-23)* | *(30,9)[[24]](#footnote-24)* |
| **Starpība starp mērķi un faktisko (milj. EUR)** | +4,8 | +1,3 | -5,28 | *-13,66* | *-25,07* |

Kā redzams Tabulā Nr.3, līdz 2017. gadam Latvija izpildīja un pat pārsniedza Pamatnostādnēs 2016-2020 uzstādītos mērķus. 2018. gadā, kad divpusējai attīstības sadarbībai finansējums netika palielināts, iemaksas starptautiskajās organizācijās būtiski nepalielinājās un vienlaikus NKI turpināja pieaugt, netika izpildīts Pamatnostādnēs nospraustais mērķis un OAP procentuālajā izteiksmē samazinājās salīdzinājumā ar 2016. un 2017. gadu.[[25]](#footnote-25)

Plānojot, kā Latvija sasniegs 2030 mērķus, jārēķinās ar to, ka Pamatnostādnēs 2016-2020 nospraustie mērķi netiks sasniegti. Kā redzams Tabulā Nr.3, jau 2018. gadā Latvija no nospraustā OAP mērķa atpalika par aptuveni 5 milj. EUR. Pieņemot, ka 2019. gadā un 2020. gadā OAP pieaugums absolūtos skaitļos būs līdzvērtīgs pieaugumam 2016.-2018. gadā (aptuveni 0,9 milj. EUR), plaisa turpinās pieaugt.

Plānojot OAP pieaugumu līdz 2030. gadam, būs nepieciešams definēt jaunus mērķus nākamajam plānošanas periodam - 2021.-2025. gadam. Tabulā Nr. 4 piedāvāti trīs modeļi, kā virzīties uz 2030 mērķu sasniegšanu. Modeļiem atšķiras ambīciju līmenis, kā arī tempi, kādā OAP būtu jākāpina.

**Tabula Nr. 4. Latvijas OAP pieauguma modeļi nākamajā plānošanas periodā (2021-2025)**

|  |  |  |  |  |  |  |
| --- | --- | --- | --- | --- | --- | --- |
|  | **2021** | **2022** | **2023** | **2024** | **2025** | **0.33%** |
| **NKI (milj. EUR)[[26]](#footnote-26)** | 34 658 | 36 482 | 38 333 | 40 256 | 42 265 |
| **OAP/NKI% - MODELIS 1**  *“Pusceļā līdz 2030 mērķim”* | **0.11** | **0.12** | **0.13** | **0.15** | **0.17** | -0.16 |
| milj. EUR | **38,12** | **43,78** | **49,83** | **60,38** | **71,85** |
| **OAP/NKI% - MODELIS 2**  *“Pusceļā līdz 2030 mērķim +”* | **0.11** | **0.13** | **0.15** | **0.17** | **0.19** | -0.14 |
| milj. EUR | **38,12** | **47,43** | **57,50** | **68,44** | **80,30** |
| **OAP/NKI% - MODELIS 3**  *“2/3 līdz 2030 mērķim”* | **0.12** | **0.14** | **0.16** | **0.19** | **0.22** | -0.11 |
| milj. EUR | **41,59** | **51,07** | **61,33** | **76,49** | **92,98** |

**Ņemot vērā Latvijas OAP struktūru, OAP var palielināt:**

1. **Palielinot divpusējo palīdzību**, kas tiek finansēta no:
2. **ĀM budžeta programmas “Attīstības sadarbības projekti un starptautiskā palīdzība”**;
3. **Citu valsts pārvaldes un pašvaldību iestāžu budžetiem** (šobrīd galvenokārt *ad hoc* veidā*).*
4. **Palielinot daudzpusējo palīdzību** t.i. iemaksas starptautiskās organizācijās, programmās, fondos (atbilstoši un ņemot vērā OECD/DAC klasifikāciju, t.i., sarakstu ar starptautiskajām organizācijām, kurās un kādā mērā veiktās iemaksas ir uzskaitāmas kā OAP). Gadījumos, ja iemaksas tiek izmantotas īpašos fondos vai mehānismos, vai konkrētu starptautisko organizāciju projektu vai mērķu sasniegšanai, tā varētu tikt uzskaitīta kā divpusējā palīdzība.

Tā kā plaisa starp OAP mērķi un faktisko OAP apjomu turpina pieaugt, būtu nepieciešams kāpināt gan daudzpusējo, gan divpusējo palīdzību. Vienlaikus tieši divpusējās palīdzības kāpināšana varētu celtu Latvijas kā donora redzamību, Latvijas sniegtās palīdzības paredzamību un ilgtspēju, kā arī dotu papildu iespējas Latvijas projektu īstenotājiem iesaistīties palīdzības sniegšanā attīstības valstīm.

Vidējā termiņā daudzpusējās palīdzības apjomus ietekmēs šādi faktori:

* **Nākamais ES daudzgadu budžets**. Turpinās sarunas par ES daudzgadu budžetu, tai skaitā ES attīstības sadarbības finansējuma arhitektūru. Šobrīd ir grūti prognozēt, kāds būs no Latvijas sagaidītais ieguldījums ES vispārējā budžetā un Eiropas Attīstības fondā, kas šobrīd veido lielāko daļu no Latvijas OAP.
* **Iemaksas citās starptautiskajās organizācijās**. Precīzas prognozes par nākotnes iemaksām šobrīd nav pieejamas, vienlaikus jāņem vērā sekojoši aspekti:
* **Latvijas dalība Pasaules Bankas grupas kapitāla stiprināšanā 2020.-2024. gadā**. Kopējais ieguldījums plānots 8,73 milj. EUR apmērā. Aktualizēts iemaksu grafiks izskatīts Ministru Kabineta sēdē 2019. gada 27.augustā.
* **Latvijas ieguldījums migrācijas pamatcēloņu risināšanā.** Latvija jau līdz šim ir veikusi iemaksas, piemēram, ES trasta fondā Āfrikai, kura mērķis ir veicināt stabilitāti dažādos Āfrikas reģionos, risināt piespiedu pārvietošanas un nelikumīgas migrācijas galvenos cēloņus, veicinot ekonomiskās iespējas, iespēju vienlīdzību, drošību un attīstību, kā arī labāku migrācijas pārvaldi. Vienlaikus jāņem vērā, ka OECD/DAC ietvaros arvien vairāk aktualizējas jautājums, ciktāl šāda veida palīdzība un atbalsts ir uzskaitāma kā OAP.
* **Latvijas ieguldījums ar klimata pārmaiņām saistīto izaicinājumu risināšanā.** Latvija jau šobrīd veic dažādas iemaksas ANO sistēmas organizācijām un programmām, kas nodarbojas ar klimata pārmaiņu jautājumiem. Ņemot vērā, ka jautājuma aktualitāte arvien pieaug un Latvija šobrīd ir pozicionējusi sevi kā ambiciozas klimata pārmaiņas politikas atbalstītāju, iespējams nākotnē pieaugs arī Latvijas iemaksas organizācijās, fondos un programmās.
* **Nepieciešamība atbalstīt starptautisko organizāciju darbu – starptautiskas programmas un projektus** – globālo labumu veicināšanai vai konkrētu reģionu un valstu atbalstam, tādējādi sekmējot arī Latvijas īstenotāju un ekspertu sadarbību ar starptautiskajām organizācijām. Šādas sadarbības veicināšana īpaši aktualizēsies saistībā ar Latvijas kandidatūru ANO Drošības padomes nepastāvīgo locekļa vēlēšanām.

Vienlaikus, ņemot vērā ievērojamo plaisu starp faktisko un vēlamo finansējumu OAP, kā arī nepieciešamību veicināt Latvijas kā donora redzamību, it īpaši kontekstā ar ANO Drošības padomes vēlēšanu kampaņu, kā arī pilnvērtīgi realizēt Latvijas īstenotāju potenciālu attīstības sadarbības jomā, nepieciešams palielināt finansējumu Latvijas divpusējai attīstības sadarbībai.

1. **Modeļi divpusējās attīstības sadarbības finansējuma palielināšanai**
   1. **Finansējuma palielināšana ĀM budžeta programmai “Attīstības sadarbības projekti un starptautiskā palīdzība”**

2018. gadā ĀM budžeta programma “Attīstības sadarbības projekti un starptautiskā palīdzība” veidoja aptuveni 2% no Latvijas OAP. Vienlaikus, kā iepriekš norādīts, ĀM granta konkursos pieprasītais finansējums vairākas reizes pārsniedz konkursā pieejamo finansējumu. Ierobežotais finansējums sašaurina iespējas plānot ilgtermiņa aktivitātes un turpināt izvērst sadarbību ar citiem donoriem, no kuriem piesaistītais finansējums jau šobrīd ir ļāvis ievērojami izvērst attīstības sadarbības aktivitātes. ĀM salīdzinājumā ar citām iestādēm ir vislabāk pozicionēta pārraudzīt attīstības sadarbības finansējumu un nodrošināt, ka finansējums tiek izlietots atbilstoši attīstības sadarbības politikas mērķiem un prioritātēm, veicināt sinerģijas ar ārpolitikas, tirdzniecības, drošības politikas mērķiem un nodrošināt redzamību Latvijai kā donoram un ilgtspējīgas attīstības sekmētājai.

Ņemot vērā augstāk minēto, nepieciešams palielināt finansējumu ĀM budžeta programmai “Attīstības sadarbības projekti un starptautiskā palīdzība”.

Papildu finansējums ĀM budžeta programmai “Attīstības sadarbības projekti un starptautiskā palīdzība” tiktu novirzīts:

* **Attīstības sadarbības granta projektu konkursam.** Finansējuma palielinājums rastu iespēju izskatīt konkrētam mērķim paredzētu granta konkursu rīkošanu, piemēram, lai atbalstītu vides projektus, projektus pilsoniskās sabiedrības, uzņēmējdarbības attīstībai, dzimumu līdztiesības veicināšanai u.c.
* **Stratēģisko projektu īstenošanai, pēc iespējas veicinot sadarbību ar citiem donoriem**, t.sk. piesaistot to līdzfinansējumu Latvijas iniciētajiem projektiem.
* Turpinot pieaugt īstenotāju iesaistei citu donoru, īpaši ES, finansētos projektos, būtu nepieciešams palielināt **līdzfinansējuma granta projektu konkursā pieejamo finansējumu**.
* **Humānajai palīdzībai ieilgušajām un jaunajām krīzēm, dabas katastrofu izraisīto seku novēršanai.** Latvija ir viena no retajām ES dalībvalstīm, kur humānā palīdzība netiek sniegta plānveidīgi. Palīdzība tiktu sniegta, izmantojot daudzpusējos kanālus, tādējādi nodrošinot koordinētu un vajadzībās balstītu atbalsta sniegšanu, vienlaicīgi mazinot finansējuma daļu, kas tiek novirzīta administratīvajām izmaksām.

Plānojot finansējuma pieaugumu budžeta programmai līdz 2025. gadam, būtu nepieciešams izveidot sasaisti ar Latvijas OAP mērķiem 2021.-2025. gadam. Līdz ar to ĀM piedāvā palielināt ĀM budžeta programmas “Attīstības sadarbības projekti un starptautiskā palīdzība” daļu kopējā OAP, kas būtu visparedzamākais veids divpusējās palīdzības apjomu palielināšanai. Tabulā Nr. 5 piedāvāti trīs modeļi finansējuma palielināšanai, tiecoties panākt, ka budžeta programma veido 5-10% no Latvijas OAP mērķa.

**Tabula Nr. 5. Budžeta programmas “Attīstības sadarbības projekti un starptautiskā palīdzība” finansējuma palielināšana modeļi**

|  |  |  |  |  |  |
| --- | --- | --- | --- | --- | --- |
|  | **2021** | **2022** | **2023** | **2024** | **2025** |
| NKI (milj. EUR)[[27]](#footnote-27) | 34 658 | 36 482 | 38 333 | 40 256 | 42 265 |
| 0.01% izteikts milj. EUR | 3,47 | 3,65 | 3,83 | 4,03 | 4,23 |
| **OAP/NKI% - MODELIS 1**  *“Pusceļā līdz 2030 mērķim”* | 0.11 | 0.12 | 0.13 | 0.15 | 0.17 |
| milj. EUR | 38,12 | 43,78 | 49,83 | 60,38 | 71,85 |
| **ĀM budžeta programma 5% no OAP** | **3%** | **4%** | **4%** | **5%** | **5%** |
| **milj. EUR** | **1,14** | **1,75** | **1,99** | **3,02** | **3,59** |
|  | *+0,680* | *+0,607* | ***+****0,242* | ***+****1,026* | *+0,573* |
| **OAP/NKI% - MODELIS 2**  *“Pusceļā līdz 2030 mērķim +*” | 0.11 | 0.13 | 0.15 | 0.17 | 0.19 |
| milj. EUR | 38,12 | 47,43 | 57,50 | 68,44 | 80,30 |
| **ĀM budžeta programma 7% no OAP** | **3%** | **4%** | **5%** | **6%** | **7%** |
| **milj. EUR** | **1,14** | **1,90** | **2,87** | **4,11** | **5,62** |
|  | *+0,680* | *+0,753* | *+0,978* | *+1,231* | *+1,515* |
| **OAP/NKI% - MODELIS 3**  *“2/3 līdz 2030 mērķim”* | 0.12 | 0.14 | 0.16 | 0.19 | 0.22 |
| milj. EUR | 41,59 | 51,7 | 61,33 | 76,49 | 92,98 |
| **ĀM budžeta programma 10% no OAP** | **3%** | **4%** | **6%** | **8%** | **10%** |
| **milj. EUR** | **1,25** | **2,04** | **3,68** | **6,12** | **9,30** |
|  | *+0,784* | *+0,800* | *+1,64* | *+2,44* | *+3,18* |

Plānojot ĀM budžeta programmas finansējuma pieaugumu kā procentuālu daļu no OAP mērķiem, tiktu nodrošināts, ka divpusējai attīstības sadarbībai pieejamais finansējums pieaugs pakāpeniski. Ja arī OAP mērķi netiks izpildīti, Latvijas divpusējās OAP līmenis pieaugs, tādējādi demonstrējot Latvijas apņēmību palielināt finansējumu un tiekties sasniegt 2030 mērķus. Situācijā, ja NKI prognozes nepiepildītos (būtu mazākas), divpusējās palīdzības pieaugums būtu straujāks.

Piedāvātie modeļi paredz OAP un divpusējā attīstības sadarbības budžeta kāpināšanu līdz 2025.gadam, lai tiektos sasniegt 2030 mērķi. No izvēlētā modeļa (kā arī faktiskās ekonomiskās situācijas t.i. Latvijas NKI) būs atkarīgs, cik strauji būs kāpināms attīstības palīdzībai atvēlētais finansējums līdz 2030.gadam.

* 1. **Finansējuma palielināšana citu iestāžu īstenotajām attīstības sadarbības aktivitātēm**

Tiecoties sasniegt 2030 mērķi un vienlaikus stiprināt valsts iestāžu spējas īstenot attīstības sadarbības projektus un aktivitātes, apsverams būtu arī iespēja atsevišķām iestādēm ikgadējos budžetos paredzēt finansējumu attīstības sadarbības īstenošanai. Alternatīvi būtu izvērtējama iespēja noteikt, ka daļa no finansējuma, kas paredzēta starptautiskās sadarbības īstenošanai, būtu izlietojama ar attīstības mērķi atbilstoši OECD/DAC vadlīnijām.[[28]](#footnote-28)

Kā jau minēts, vairākas tiešās valsts pārvaldes un neatkarīgās iestādes jau šobrīd ir aktīvi attīstības sadarbības projektu un aktivitāšu īstenotāji. Iestāžu pieredze neaprobežojas ar ĀM finansētu projektu īstenošanu, bet ietver arī būtisku pieredzi ES finansēto projektu, t.sk. *Twinning*, un citu donoru projektu īstenošanā. Finansējuma pieejamība attīstības sadarbības aktivitāšu īstenošanai veicinātu ne tikai to spējas ieviest projektus, bet arī starptautisko prestižu. Tas nodrošinātu paredzamību gan pašām iestādēm, gan tās partneriem attīstības valstīs, kas ieinteresēti saņemt atbalstu. Finansējumu būtu iespējams izmantot, lai iesaistītos citu donoru projektos.

**Tiešās valsts pārvaldes un neatkarīgās iestādes, kas iesaistītas attīstības sadarbības projektu un aktivitāšu īstenošanā:**

* **Izglītības un zinātnes ministrija (turpmāk – IZM)**. Virkne IZM un tās padotības iestāžu īstenotās aktivitātes, piemēram, Latvijas valsts stipendiju piešķiršana attīstības valstu studentiem un pētniekiem, Erasmus+ programmas mobilitāšu līdzfinansēšana, atbalsts globālajai (attīstības) izglītībai jau šobrīd tiek uzskaitītas kā OAP. Ar ĀM atbalstu IZM arī nodod pieredzi un ekspertīzi Centrālāzijas valstīm profesionālās izglītības jomā, no 2015.-2019. gadam uzņemoties vadošo lomu ES – Centrālāzijas izglītības platformā šajos jautājumos.
* **Korupcijas apkarošanas un novēršanas birojs** (turpmāk – KNAB). Cīņa ar korupciju ir aktuāla, līdz ar to būtu jāapsver, kā veicināt Latvijas pieredzes nodošanu attīstības valstīm, īpaši tām, kas ir arī nozīmīgi ekonomiskie un tirdzniecības partneri. Lai arī KNAB nav tieši ieviesusi nevienu ĀM finansētu attīstības sadarbības projektu, KNAB eksperti ir piesaistīti projektu īstenošanā.
* **Satversmes tiesa** (turpmāk – ST) sadarbojas ar starptautiskajām organizācijām (attīstības kontekstā īpaši izceļams ST iesaiste Venēcijas komisijas darbā[[29]](#footnote-29)), kā arī divpusēji sadarbojas ar vairāku valstu konstitucionālajām tiesām, tostarp Gruzijas, Moldovas, Ukrainas, Uzbekistānas tiesām. Piemēram 2019.gadā ST organizēja pieredzes apmaiņas mācības Moldovas Konstitucionālās tiesas juristiem un tiesnešiem par starptautisko cilvēktiesību normu un tiesu prakses piemērošanu cilvēktiesību ierobežojumu tiesiskuma izvērtēšanā. ST pieredzes un ekspertīzes uz demokrātijas, tiesiskuma, cilvēktiesību pamatprincipiem balstītas valsts veidošanā un attīstīšanā nodošana partnervalstīm būtu veicināma arī turpmāk.
* **Valsts kontrole** (turpmāk – LRVK). Kopš 2016. gada īsteno ĀM finansētus attīstības sadarbības projektus Gruzijas, Moldovas un Ukrainas augstāko revīzijas iestāžu atbalstam. LRVK ir arī vērā ņemama starptautiska pieredze, īstenojot Twinning projektu Serbijā, EuropeAid projektu Gruzijā, kā arī to ekspertiem piedaloties citos projektos. LRVK ir noslēgta virkne sadarbības līgumu ar citu valstu augstākās revīzijas iestādēm, t.sk. ES Austrumu partnerības un Centrālāzijas valstīm, kā arī Laosu un Indonēziju.
* **Vides aizsardzības un reģionālās attīstības ministrija** (turpmāk – VARAM). VARAM īstenojusi vai tās eksperti piedalījušies vairāku ĀM finansētu projektu un aktivitāšu īstenošanā Moldovā (2015-2018), Ukrainā (2015), Uzbekistānā (2016, 2017, 2018). VARAM ekspertīzi ir novērtējuši arī citi donori. VARAM pārraudzībā ir ar klimata pārmaiņām, vides aizsardzību, elektroniskās pārvaldes, informācijas sabiedrības un informācijas tehnoloģijām valsts pārvaldē saistītie jautājumi, kas ir aktuāli visos līmeņos – pašvaldību, valsts un globālajā. Līdz ar to būtu pamatoti stiprināt VARAM spējas nodot Latvijas pieredzi un labo praksi minētajos jautājumos.
* **Zemkopības ministrija** (turpmāk – ZM) **un nozares iestādes un kapitālsabiedrības**, t.sk. Pārtikas un veterinārais dienests (turpmāk – PVD) un SIA Latvijas Lauku konsultāciju un izglītības centrs (LLKC), kurā ZM ir valsts kapitāla daļas turētāja. Viens no virzieniem, kas Latvijas attīstības sadarbībā ir bijis aktuāls jau ilgstoši, ir attīstības valstu mazo un vidējo uzņēmumu eksportspējas stiprināšana, t.sk. sniedzot atbalstu standartizācijas un sertifikācijas jomā, īpaši lauksaimniecības nozarē. PVD īstenojis ne tikai ĀM finansētus projektus, bet arī piedalījies *Twinning* un citu ES finansētu projektu ieviešanā. LLKC Ukrainā ir īstenojis ĀM un ASV valdības atbalstītus projektus.

Vienlaikus būtu lietderīgi izvērtēt, kurās iestādēs ir  **nesena pieredze un ekspertīze**, kas ir aktuāla arī attīstības valstīm un globāli. Šobrīd kā vienu no šādām varētu uzskatīt ekspertīzi un pieredzi, kas saistīta ar **Latvijas finanšu sistēmas reformām, noziedzīgi iegūtu līdzekļu legalizācijas un terorisma finansēšanas novēršanu**. Šis jautājums – nelegālo finanšu plūsmu ierobežošana – ir aktuāls arī globālās attīstības un drošības kontekstā. Ņemot vērā, ka tieši attīstības valstis visvairāk cieš no nelegālajām finanšu plūsmām, jo tās samazina valstu rīcībā pieejamos resursus attīstībai, būtu pamatoti apskatīt, kādā veidā Latvija var sniegt ieguldījumu šo izaicinājumu pārvarēšanā.

Noslēgumā būtu jāatzīmē, ka speciāla attīstības sadarbībai paredzēta finansējuma paredzēšana iestāžu budžetos mazinātu spiedienu uz ĀM budžeta programmas līdzekļiem. Tādējādi iestādēm ar mazāku pieredzi, kā arī PSO un privātajam sektoram būtu lielākas iespējas saņemt finansējumu jaunām attīstības sadarbības iniciatīvām.

1. **Rekomendācijas un noslēguma jautājumi**

Izvēloties modeli finansējuma palielināšanai attīstības sadarbībai, svarīgi nodrošināt OAP apjoma pieaugumu absolūtos skaitļos, lai virzītos uz 2030 mērķu izpildi.

Apzinoties, ka finansējuma pieaugumam ir jābūt reālistiskam, pakāpeniskam un vienlaikus ambiciozākam nekā iepriekšējā periodā, **ĀM** **rekomendē kā mērķi izvirzīt Modeli 2 *“Pusceļā līdz 2030 mērķim +”* . Modelis 2 paredz, ka līdz 2025. gadam OAP jāpalielina līdz 0.19% no NKI. Vienlaikus, kā otro mērķi izvirzīt ĀM attīstības sadarbības budžeta programmas finansējuma īpatsvara OAP palielināšanu līdz 7%.**

**Tabula Nr. 6. Rekomendētais modelis OAP palielināšanai līdz 2025. gadam**

|  |  |  |  |  |  |
| --- | --- | --- | --- | --- | --- |
|  | **2021** | **2022** | **2023** | **2024** | **2025** |
| NKI (milj. EUR)[[30]](#footnote-30) | 34 658 | 36 482 | 38 333 | 40 256 | 42 265 |
| 0.01% izteikts milj. EUR | 3,47 | 3,65 | 3,83 | 4,03 | 4,23 |
| **OAP/NKI% - MODELIS 2**  *“Pusceļā līdz 2030 mērķim +*” | 0.11 | 0.13 | 0.15 | 0.17 | 0.19 |
| milj. EUR | 38,12 | 47,43 | 57,50 | 68,44 | 80,30 |
| **ĀM budžeta programma 7% no OAP** | **3%** | **4%** | **5%** | **6%** | **7%** |
| **milj. EUR** | **1,14** | **1,90** | **2,87** | **4,11** | **5,62** |
| *Katru gadu papildu nepieciešamais finansējums* | *+0,680* | *+0,753* | *+0,978* | *+1,231* | *+1,515* |

Izvēlētais finansējuma modelis un mērķis tiks iekļauti Attīstības sadarbības politikas pamatnostādnēs 2021.-2025. gadam.

Uzsākoties valsts budžeta 2021. gadam un vidēja termiņa budžeta ietvara 2021.,2022., 2023. gadam izstrādes procesam, Ārlietu ministrija, balstoties uz šo informatīvo ziņojumu, iesniegs aktualizētu informāciju par Latvijas OAP rādītājiem un NKI prognozēm 2021.-2023. gadam, no kā atkarīgi arī sasniedzamie OAP apjomi un papildu nepieciešamais finansējums. Nepieciešamais papildu finansējums 2021.gadam un turpmāk tiks precizēts un pieprasīts normatīvos aktos noteiktajā kārtībā, kādā ministrijas un citas centrālās valsts iestādes izstrādā un iesniedz Finanšu ministrijā līdzekļu pieprasījumus prioritārajiem pasākumiem.

Pēc valsts budžeta 2021. gadam un vidēja termiņa budžeta ietvaru 2021.,2022., 2023. gadam apstiprināšanas Ārlietu ministrija iesniegs Ministru kabinetā Attīstības sadarbības politikas plānu 2021.-2023. gadam, kurā tiks sniegts izklāsts par plānotajām ĀM un citu iestāžu darbībām prioritāšu īstenošanai un plānoto ĀM budžeta programmas finansējuma izlietojumu.

Pārskats par finansējuma izlietojumu un novērtējums par sasniegtajiem rezultātiem būtu iesniedzams kopā ar plānoto Attīstības sadarbības politikas pamatnostādņu 2021.-2025. gadam starpposma novērtējumu līdz 2023. gada 31.decembrim.

Ārlietu ministrs E. Rinkēvičs

Vīza: valsts sekretārs A. Pelšs

Ozoliņa 67016285

[linda.ozolina@mfa.gov.lv](mailto:linda.ozolina@mfa.gov.lv)

1. Informatīvai ziņojums izskatīts MK sēdē 12.03.2019. [↑](#footnote-ref-1)
2. Dienaskārtība 2030 un 17 ilgtspējīgas attīstības mērķi pieejami: <https://www.pkc.gov.lv/lv/attistibas-planosana/ano-ilgtspejigas-attistibas-merki>. [↑](#footnote-ref-2)
3. ES Padomes secinājumi “Jauna globālā partnerības nabadzības izskaušanai un ilgtspējīgai attīstībai pēc 2015. gada” (2015. gada 26.maijs), ES kolektīvā apņemšanās apstiprinātas arī Jaunajā Eiropas vienprātībā attīstības sadarbībai “Mūsu pasaule, mūsu cieņa, mūsu nākotne” (2017. gada 19. maijs) [↑](#footnote-ref-3)
4. OECD "Trends and insights on development finance", *Development Co-operation Profiles* (2019). Pieejams: https://doi.org/10.1787/5e331623-en. . [↑](#footnote-ref-4)
5. OECD. *Development aid drops in 2018, especially to neediest countries,* 10.04.2019. Pieejams: <http://www.oecd.org/dac/financing-sustainable-development/development-finance-data/ODA-2018-detailed-summary.pdf> [↑](#footnote-ref-5)
6. Saistības ES ietvaros: Līdz 2010. gadam 0.17% no NKP (Koncepcija finansējuma palielināšanai no valsts budžeta 2006.-2010.gadā Latvijas Republikas attīstības sadarbības politikas īstenošanai (2006)); līdz 2015. gadam 0.33% no NKI (Attīstības sadarbības politikas pamatnostādnes laika posmam no 2011.gada līdz 2015.gadam (2011). [↑](#footnote-ref-6)
7. OECD, *Development Co-operation Profiles* (2019). Pieejams: https://doi.org/10.1787/2dcf1367-en. OECD nav publicējusi datus par Kipru. [↑](#footnote-ref-7)
8. Ziņojums pieejams: <http://data.consilium.europa.eu/doc/document/ST-9201-2019-INIT/lv/pdf> [↑](#footnote-ref-8)
9. Atbilstoši Eirobarometra datiem, 2019. gadā 78% respondentu Latvijā uzskatīja, ka ir svarīgi palīdzēt attīstības valstīm. Pieejams: <https://ec.europa.eu/commfrontoffice/publicopinion/index.cfm/Survey/getSurveyDetail/instruments/SPECIAL/surveyKy/2252> [↑](#footnote-ref-9)
10. Precīza OAP definīcija pieejama OECD mājaslapā: <http://www.oecd.org/dac/financing-sustainable-development/development-finance-standards/officialdevelopmentassistancedefinitionandcoverage.htm>

    Ne visa palīdzība attīstības valstīm vai ieguldījumi starptautiskajās organizācijas ir OAP. Piemēram, militārais atbalsts attīstības valstīm, transakcijas ar primāri komerciālu vai donorvalsts drošības veicināšanas mērķi netiek uzskatītas par OAP. [↑](#footnote-ref-10)
11. Kopš 2017.gada Latvija iesniedz ziņojumu par sniegto palīdzību aktivitāšu līmenī (CRS++ sistēmā). [↑](#footnote-ref-11)
12. Ņemot vērā, ka 2018. gada OAP dati vēl nav apstiprināti, iespējamas izmaiņas procentuālajā sadalījumā. [↑](#footnote-ref-12)
13. Attiecībā uz daudzpusējo sadarbību, ne visas iemaksas un ne pilnā apmērā ir OAP. Piemēram, atbilstoši OECD/DAC vadlīnijām, tikai 18% no iemaksām ANO regulārajā budžetā ir uzskatāma par OAP. Vienlaikus ir virkne ANO fondi un programmas, kur veiktās iemaksas uzskaitāmas kā OAP pilnā apmērā – piemēram, ANO Dzimumu līdztiesības un sieviešu iespēju veicināšanas institūcijā (UNWOMEN), ANO Augstā komisāra bēgļu jautājumos birojā (UNHCR), ANO Vides programmā (UNEP) u.c. [↑](#footnote-ref-13)
14. ĀM rīcībā esošā informācija, finansējums ietver arī humāno palīdzību un brīvprātīgās iemaksas. [↑](#footnote-ref-14)
15. Ar laiku plānots pāriet uz daudzgadu plānošanu. [↑](#footnote-ref-15)
16. CSP, 21.10.2019. atjaunotie dati. Ziņojot OECD, tika izmantoti CSP dati, kas bija aktuāli 2019. gada martā – 29 278 milj. EUR. Vienlaikus tas neietekmē Latvijas OAP procentuālo izteiksmi – veicot pārrēķinu ar aktuālajiem datiem, Latvijas OAP 2018. gadā joprojām saglabājas apmērā 0.1% no NKI. [↑](#footnote-ref-16)
17. 2018. gada OAP dati vēl nav apstiprināti. [↑](#footnote-ref-17)
18. Izmantotie NKI dati, ziņojot OECD 2017.gadā [↑](#footnote-ref-18)
19. Izmantotie FM NKI dati, ziņojot OECD 2018.gadā [↑](#footnote-ref-19)
20. CSP NKI dati. [↑](#footnote-ref-20)
21. FM NKI prognoze (2019. gada jūnijs). [↑](#footnote-ref-21)
22. FM NKI prognoze (2019. gada jūnijs). [↑](#footnote-ref-22)
23. Pieņemot, ka OAP turpinās pieaugs 2016-2018.gadā novērtajā tempā. [↑](#footnote-ref-23)
24. Pieņemot, ka OAP turpinās pieaugs 2016-2018.gadā novērtajā tempā. [↑](#footnote-ref-24)
25. Jānorāda, ka ĀM pēdējos gados turpina darbu pie OAP uzskaites pilnveidošanas, t.sk. ir īstenoti pasākumi izpratnes veicināšanai valsts pārvaldē OAP statistiku. Šie centieni turpināsies, lai turpinātu uzlabto OAP datu apkopošanu un kvalitāti. [↑](#footnote-ref-25)
26. Izmantotas FM prognoze (2019.gada jūnijs). [↑](#footnote-ref-26)
27. FM NKI prognozes (2019.gada jūnijs) [↑](#footnote-ref-27)
28. Ievērojot OAP definīciju (skat. informatīvajā ziņojuma 4.lpp) u.c. atbilstības vadlīnijas. [↑](#footnote-ref-28)
29. Skat. Dalība starptautiskās organizācijās. <http://www.satv.tiesa.gov.lv/starptautiska-sadarbiba/vidusazija/> [↑](#footnote-ref-29)
30. Izmantotas FM NKI prognozes (2019.gada jūnijs). [↑](#footnote-ref-30)